
Comisia pentru muncă şi protecţie socială 



Nr.27/128/10 aprilie 2003
RAPORT

asupra propunerii legislative pentru completarea şi modificarea art.123
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.123 din Codul Muncii, trimisă cu adresa nr.61 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea art.123 din Legea nr.53/2003 privind Codul Muncii, astfel ca salariaţii care desfăşoară activitate în timpul nopţii să beneficieze săptămânal de un spor la salariu în procent de 50% din salariul de bază.
Comisia propune Plenului respingerea propunerii legislative întrucât este ambiguă şi limitativă, comparativ cu textul actual al art.123 din Codul Muncii, care reglementează dreptul salariaţilor ce efectuează cel puţin 3 ore de muncă de noapte de a beneficia fie de reducerea cu o oră a programului de lucru, fie de un spor la salariu de minimum 15% din salariul de bază pentru fiecare oră de muncă de noapte prestată. La sporul respectiv este prevăzută limita minimă şi nu plafonarea maximului acestuia, soluţie favorabilă salariatului care prestează muncă de noapte.
La lucrările comisiei au fost prezenţi 18 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 10 aprilie 2003, Comisia propune respingerea acesteia cu 10 voturi pentru şi 2 voturi împotrivă.

